CELEX: 62016TN0272
Language: bg
Date: 2016-05-25 00:00:00
Title: Дело T-272/16: Жалба, подадена на 25 май 2016 г. — Гърция/Комисия

25.7.2016   
            
            
               BG
            
            
               Официален вестник на Европейския съюз
            
            
               C 270/53
            
         Жалба, подадена на 25 май 2016 г. — Гърция/Комисия
   (Дело T-272/16)
   (2016/C 270/61)
   Език на производството: гръцки
   
      Страни
   
   
      Жалбоподател: Република Гърция (представители: G. Kanellopoulos, O. Tsirkinidou, Α. Vasilopoulou и D. Ntourntoureka)
   
      Ответник: Европейска комисия
   
      Искания жалбоподателя
   
   Жалбоподателят моли Общия съд:
   
               —
            
            
               да отмени обжалваното Решение за изпълнение (ЕС) 2016/417 на Комисията от 17 март 2016 година за изключване от финансиране от страна на Европейския съюз на някои разходи, направени от държавите членки в рамките на Европейския фонд за гарантиране на земеделието (ЕФГЗ) и на Европейския земеделски фонд за развитие на селските райони (ЕЗФРСР), нотифицирано под номер C(2016) 1509 и публикувано в Официален вестник на Европейския съюз L 75от 22 март 2016 г., стр. 16:
               
                           a)
                        
                        
                           в частта, в която изключва от финансиране от страна на Европейския съюз на разходи на обща стойност от 166 797 866,22 EUR, направени за отделени от производството преки помощи за финансовата 2012 и 2013 година, и по-специално в частта, в която предвижда (1) финансова корекция при фиксирана ставка от 25 % за 2012 г. и (2) финансова корекция при фиксирана ставка и еднократна финансова корекция за 2013 г.,
                        
                     
                           б)
                        
                        
                           в частта, в която изключва от финансиране от страна на Европейския съюз на разходи на обща стойност от 3 880 460,50 EUR, направени за развитие на селските райони, ЕЗФРСР, оси 1+3 — мерки за инвестиции (2007—2013), и по-специално в частта, в която предвижда (1) финансова корекция при фиксирана ставка от 5 % за финансовите 2010—2013 години по отношение на мярка 125 и (2) и еднократна корекция за финансовите 2011—2013 години,
                        
                     
                           в)
                        
                        
                           в частта, в която окончателното осъдително решение на Общия съд на Европейския съюз от 19 ноември 2015 г. по дело T-107/14 не е изпълнено изцяло, поради което сумата от 29 366 975,06 EUR не била възстановена незабавно на Република Гърция, и
                        
                     
         
               —
            
            
               да осъди Комисията да заплати съдебните разноски.
            
         
      Основания и основни доводи
   
   В подкрепа на жалбата си жалбоподателят излага осем основания за отмяна.
   Що се отнася до финансовата корекция на обща стойност от 166 797 866,22 EUR, приложена към разходите, направени за отделени от производството преки помощи за финансовата 2012 и 2013 година, Република Гърция изтъква три основания за отмяна.
   Първото основание за отмяна, което се отнася до корекцията за финансовата 2012 година, е изведено от неправилно тълкуване и прилагане на разпоредбите на член 2, параграф 2 от Регламент № 796/2004 (1) [и на член 2, буква в) от Регламент № 1120/2009 (2)].
   Второто основание за отмяна, което също се отнася до корекцията за финансовата 2012 година, е изведено от неправилно тълкуване и прилагане на Насоките (документ VI/5530/1997), във връзка с наличието на изискванията за прилагане на финансова корекция при фиксирана ставка от 25 % за 2012 г.; с това основание се твърди по-специално, че Комисията е превишила правото си на преценка, и поради това едновременно е нарушила принципа на пропорционалност (част A) и е изчислила неправилно финансовата корекция (част B).
   Третото основание за отмяна, което се отнася до корекцията за финансовата 2013 година, е изведено от това, че посочената корекция е незаконосъобразна, представлява злоупотреба и съдържа противоречиви мотиви, че се основава на неправилно тълкуване и прилагане на Насоките (документ VI/5530/1997) и че нарушава принципите на добра администрация, на пропорционалност и на ne bis in idem, както и правото на защита.
   Що се отнася до финансовата корекция, свързана с разходите за развитие на селските райони, ЕЗФРСР, оси 1+3 — мерки за инвестиции (2007—2013), Република Гърция изтъква четири основания за отмяна.
   Четвъртото и петото основание за отмяна, които се отнасят до корекцията, направена по отношение на мярка 125, са изведени от липсата на правно основание и на мотиви, както и от фактическа грешка, тъй като ръководният орган е упражнил изцяло и напълно законосъобразно своите правомощия (четвърто основание) и финансовата корекция при фиксирана ставка от 5 % за разходите в размер на 506 480,19 EUR, направени за финансовата 2010 година, е приложена в нарушение на член 31 от Регламент № 1290/2005 (3), тъй като тези разходи са били направени повече от двадесет и четири месеца преди Комисията да съобщи писмено резултата от проверките.
   Шестото основание за отмяна, което се отнасят до корекцията, направена по отношение на мярка 125, е изведено от незаконосъобразния характер на решението, тъй като направената корекция и методът на нейното изчисляване чрез прилагане по аналогия на член 63 от Регламент № 809/2014 (4), противоречат на член 31 от Регламент № 1290/2005 и на Насоките (документ VI/5530/1997 на Комисията) и водят до резултати, които са непропорционални на констатираните нередности. При условията на евентуалност, по отношение на същата мярка, седмото основание за обжалване е изведено от липсата на правно основание и на мотиви на обжалваното решение и от нарушение на Насоките (документ VI/5530/1997 на Съюза).
   Осмото основание за отмяна е изведено от нарушение на член 266 ДФЕС относно задължението на Комисията да вземе мерки за изпълнение на решението на Общия съд, тъй като, понеже не е възстановила на Република Гърция сумата от 29 366 975,06 EUR, Комисията не е изпълнила решението на Общия съд по дело T-107/14, както и от нарушение на принципите на добра администрация, на правна сигурност и на лоялно сътрудничество между Комисията и държавите членки.
   
      (1)  Регламент (ЕО) № 796/2004 на Комисията от 21 април 2004 година за определяне на подробни правила за прилагане на интегрираната система за администриране и контрол, кръстосано спазване и модулация, предвидени в Регламент (ЕО) № 1782/2003 на Съвета относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (ОВ L 141, стр. 18; Специално издание на български език, 2007 г., глава 3, том 56, стр. 210).
   
      (2)  Регламент (ЕО) № 1120/2009 на Комисията от 29 октомври 2009 година за определяне на подробни правила за прилагането на схемата за единно плащане, предвидена в дял III от Регламент (ЕО) № 73/2009 на Съвета за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (ОВ L 316, стр. 1).
   
      (3)  Регламент (ЕО) № 1290/2005 на Съвета от 21 юни 2005 година относно финансирането на Общата селскостопанска политика (ОВ L 209, стр. 1; Специално издание на български език, 2007 г., глава 14, том 1, стр. 193).
   
      (4)  Регламент за изпълнение (ЕС) № 809/2014 на Комисията от 17 юли 2014 година за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, стр. 69).